Wes-Kaapse universiteite sluit ook | Maroela Media
'n Satellietfoto wat Woensdag (7 Junie 2017) deur die Suid-Afrikaanse Weerdiens beskikbaar gestel is.
Die Universiteit van Kaapstad (UK), die Universiteit Stellenbosch (US) en die Universiteit van Wes-Kaapland (UWK) sal Woensdag ook vir die dag gesluit wees te midde van waarskuwings dat 'n erge storm vandag in die provinsie verwag word.
Dr. Max Price, visekanselier van die UK, het Dinsdag in 'n verklaring gesê aangesien dit nie duidelik is in watter mate die storm die UK-kampus sal affekteer nie, is daar besluit om die kampus vir die dag gesluit. "Ons neem hierdie besluit nie ligtelik nie. Ons doen dit om die risiko vir studente en personeel om buitenshuis te wees tydens die storm te verminder," het Price gesê.
Price het gesê studente moet direk met hul akademiese departement of fakulteit praat oor klasse wat hierdeur geraak word.
Intussen het die US ook aangekondig dat alle eksamens vir vandag geherskeduleer sal word. Die universiteit het op sy amptelike Facebook-blad gesê personeel moet hul bestuurders direk raadpleeg of dit raadsaam is om vandag na die kampus te ry. Die universiteit het studente gevra om die US-webtuiste dop te hou vir inligting oor die herskedulering van eksamens.
Prof. Vivienne Lawack, waarnemende rektor en vise-kanselier van UWK, het ook in 'n verklaring gesê dat die UWK-kampus vir die dag gesluit sal wees. Sy het personeel en studente aangemoedig om vir die volgende 24 uur uit gevaar te bly.
Die universiteit se besluit kom nadat die Wes-Kaapse departement van onderwys Dinsdag aangekondig het dat al die skole vir die dag gesluit sal word nadat die Suid-Afrikaanse Weerdiens 'n waarskuwing uitgereik het dat swaar reënval met stormsterkwinde en moontlike oorstromings vandag verwag word.
Brian Schreuder, hoof van die departement, het in 'n verklaring gesê die provinsiale ramprisikobestuur en die nasionale weerdiens het die kabinet ingelig dat die provinsie winde van tot 90 km/h in sommige gebiede kan verwag, terwyl reën van 50 mm of meer oor 24 uur sal voorkom. Seegolwe van tussen 10 m en 12 m word verwag. Hy het gesê daar is na deeglike oorweging besluit om die skole ter wille van leerders en onderwysers se veiligheid te sluit. Die sluiting geld net vir een dag en die normale skoolprogram sal Donderdag weer hervat.
Motoriste is op sosiale media gewaarsku dat daar plek-plek oorstromings op die N2 in die Wes-Kaap voorkom. Foto: Twitter via @CapeTownFreeway
Intussen het die Wes-Kaapse premierskantoor gesê die provinsiale rampbestuursentrum het uitgebreide voorbereiding getref in afwagting op die storm. Die rambestuursentrum is ten volle gereed en in verbinding met die SAPD se gesamentlike operasiesentrum, die provinsiale verkeersdepartement, nasionale noodsentrums en die nasionale seereddingsinstituut (NSRI).
Teen Woensdagoggend het mense reeds foto's op sosiale media gedeel van bome wat ontwortel is, paaie wat versper is en vloede wat plek-plek voorgekom het. Metrorail-treindienste tussen Wellington en Bellville is ook opgeskort en enkele paaie is gesluit.
Enige noodgevalle kan by 112 of 10177 aangemeld word. Die volgende kontaknommers kan ook gebruik word in geval van nood:
Kaapse Wynlande, Langeberg Munisipaliteit: 0860 88 1111
Stad Kaapstad: 107 landlyn of 021 480 7700
Storms, letterlik en figuurlik in ons bankkrot-landjie. Eskom sal sekerlik die situasie probeer uitbuit ~ maar die volk se beursies is leeg…
Baie erg, maar baie nodig!!!!
So bly hulle kry uiteindelik reen. Blykbaar is dit die ergste storm in 30 jaar. Almal moet maar veillig in hulle huise bly. Ons land word gepeper met omtrent alles. Wanneer gaan ons oe oopgaan.
Dankie dat julle ons ingelig het oor die storm en ons op datum hou. Maroela was my enigste bron van inligting oor die komende weerstoestande en ek kon betyds voorbereidings tref daarvoor. My diere is veilig binne. Die storm het gisteraand losgebars en woed nog een stryk deur.